Broj: 711-I-1692-M-143/23-02-23

Zagreb, 17. kolovoza 2023.

 **IVAN BAŠIĆ**

**član Uprave – direktor trgovačkog**

**društva Komunalno društvo Pag d.o.o.**

**Predmet: mišljenje na zahtjev obveznika Ivana Bašića**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 3. kolovoza 2023. pod brojem 711-U-6496-M-143/23-01-27 zaprimilo zahtjev za mišljenjem koji je podnio obveznik Ivan Bašić, član Uprave – direktor trgovačkog društva Komunalno društvo Pag d.o.o.

U podnesenom zahtjevu obveznik navodi da je Odlukom Skupštine trgovačkog društva Komunalno društvo Pag d.o.o. imenovan članom Uprave 3. srpnja 2023. te da je ujedno vlasnik obrta Bašić, obrta za usluge konzaltinga - kod naručitelja usluga. MBO: …………, od 16. kolovoza 2016. Obveznik dalje navodi da je u obrtu zaposlen samo jedan radnik, njegov sin, koji ima intelektualne teškoće i invaliditet. Obveznik ističe da kao licencirani konzultant za ISO standarde i vlasnik obrta izvršava navedene usluge i to samo u opsegu koji je potreban da se ostvare novčani primitci potrebni da bi svom sinu isplaćivao plaću te je tako u 2022. godini obrt ostvario primitke u iznosu od 76.156,00 kn, a sav je primitak utrošen na plaću radnika. Dobiti/dohotka obrt nema, niti obveznik kao vlasnik prima plaću. Obveznik ističe da na opisani način njegov sin ima zaposlenje i radni staž kojeg nigdje drugdje na tržištu rada nije mogao dobiti te napominje da obrt čiji je vlasnik nikada nije bio u poslovnom odnosu s trgovačkim društvom Komunalno društvo Pag d.o.o., niti bi bio ubuduće. Slijedom svega navedenoga, obveznik traži mišljenje Povjerenstva je li naprijed navedeno povreda Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) te napominje da ako bi bila određena obveza za zasnivanjem radnog odnosa s poslovođom. ne bi bilo dovoljno sredstava za plaću i poslovođe i radnika.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 19. sjednici održanoj 17. kolovoza 2023., obvezniku daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 5. stavkom 1. točkom 5. ZSSI-a propisano je da su poslovni subjekti, u smislu toga Zakona, trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti mogu obavljati poslove upravljanja u poslovnim subjektima.

Člankom 2. stavkom 1. Zakona o obrtu („Narodne novine“, broj 143/13., 127/19. i 41/20.) propisano je da je obrt u smislu toga Zakona samostalno i trajno obavljanje dopuštenih gospodarskih djelatnosti u skladu s člankom 8. toga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. Zakona o obrtu propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. toga Zakona kao i da poslovođa vodi obrt u ime i za račun obrtnika.

Kako je obrt u smislu odredbi ZSSI-a poslovni subjekt u kojem je sukladno članku 18. stavku 1. toga Zakona obveznicima zabranjeno obavljati poslove upravljanja, obveznik ne može obavljati upravljačku funkciju u obrtu te je dužan poslove upravljanja prenijeti na drugu osobu odnosno poslovođu.

Povjerenstvo pritom napominje kako ZSSI u svojim odredbama ne propisuje zabranu dužnosniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu, pa poslovođa obrta može biti i povezana osoba u smislu članka 5. stavka 1. točaka 3. i 6. ZSSI-a, odnosno član obitelji te svaka druga fizička osoba koja je zaposlenik u obrtu.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Ivan Bašić, elektroničkom dostavom
2. Objava na internetskoj stranici Povjerenstva
3. Pismohrana